Pred časom vtrhla do vôd fantastiky pentalógia Zahrada. Príchod to bol pomerne nenápadný, no o to väčšie prekvapenie a nevšedné zážitky čitatelia prežívajú. Poďte sa s nami ponoriť do všedného života, ktorý vlastne všedným vôbec nie je. Hrdinov obklopujú sily a bytosti, aké by správne, v skutočnej realite, žiť nemali.
Zahrada v niektorých evokuje drinu vo vlhkej hline. Niektorí si ju spájajú s oddychom po dobrom nedeľnom obede. No zahrada Jany Richterové je všetkým týmto predstavám na hony vzdialená.
Láska a iné tragédie
Michal Zahradník je vysokoškolský profesor obklopený aurou niečoho neznámeho,
čo k nemu ľudí priťahuje alebo naopak, odpudzuje. Žije vo svojom dome za mestom, či skôr
nad mestom, so svojim priateľom, rusom Nikolajom. Nikola je architekt a hlboko veriaci. So spolužiakom Tomášom sa chystajú na otvorenie svojho ateliéru Abakus. Michalov dom slúži aj na psychologické sedenia pre pár ľudí, ktorým sa rozhodol pomáhať. Jednou zo šťastných je Mara, študentka fotografie, bohémka a večne odkopávaná kráska, do ktorej sa Nikolaj na prvý pohľad zamiluje.
Tomáš medzičasom spoznáva tichú a nenápadnú Annu. Priťahuje ho nezadržateľne, neochvejne, ako jeho prvá nezabudnuteľná láska. Anna je majiteľkou bistra, v ktorom sa začínajú schádzať na posedenia. Samozrejme zamilovanosť a city sa týmto štyrom pekne zamotajú, keďže nič nejde ľahko a jednoducho.
Každá z postáv má svoje tajomstvá, plány a navyše aj schopnosti, o ktorých existencii a sile sa čoskoro budú môcť presvedčiť.
Do životov im totiž vtrhne tajná organizácia s názvom Komenda, spoločne s mafiánskou rodinou Hajdukových. Johan Hajduk s macochou Karolínou prevrátia všetko naruby. Lásky, priateľstvá aj hodnoty.
Johan stráca zrak, no ožíva v ňom sila, ktorá ho privedie do nezávideniahodnej situácie, kedy si bude musieť vybrať stranu, na ktorú sa pridá. Navzdory tomu očarí Annu a sám zostane zaskočený tým, aké city táto tichá dievčina prebúdza. Sklamaná Mara začne tiahnuť ku Karolíne a jej ironickému pohľadu na mužov a svet. Nešťastný Nikolaj sa viac a viac ponára do hlbín pravoslávnych náboženských praktík. Modlitby, pôsty a spevy neberú konca a asketickým životom proti sebe stavia aj niektorých priateľov. Nuž a Tomáš… ten lieta medzi všetkými ženami v okolí. Je to zemitý syn Valašska a milovník najmä ľudovej hudby. Skrytou živočíšnosťou rozpaľuje všetky ženy na okolí a hoci ho mužská časť partie neznáša, čas ukáže, jak moc sa v Tomášovi mýlili.
Dobro vs zlo
Popísať aspoň približne dej románu Zahrada – Sféra, by bolo komplikované a dlhé. Nečakajte
klasickú fantasy. Napriek deju zasadenému do súčasnosti, všetci nepochádzajú z našej doby. Súčasníci zase po svojich predkoch zdedili zvláštne paranormálne vlohy, či sa sa u nich z nejakého neznámeho dôvodu len tak objavili. Každé toto nadanie je úzko späté s ich prirodzenosťou. Zo začiatku netušia, či sú danosti prekliatím alebo požehnaním. Nevedia s nimi zaobchádzať, využiť bohatosť sily a nevšednosť. Vedia, že sú zvláštni, nezapadajú, z čoho sú občas zdeptaní. Potom je tu Tomáš, ktorý o veciach mimo strohej logiky, a toho, čo si spája s definíciou reality a normálnosti, ani nepremýšľa.
Zahrada je hlavne o snoch. Každá z postáv sa iným spôsobom ocitá v akomsi snovom svete predstavovanom lesom, nejakej zvláštnej paralelnej dimenzii, schopnej však veľmi aktívne zasahovať do reálnych životov. Veľkú rolu v tom zohrávajú hlavne schopnosti hlavných protagonistov, pretože sa v tomto svete navzájom sa dopĺňajú.
V snoch každého jedného je les naozaj reálny, hustý, divoký, krásny a nebezpečný. Je domovom ich druhého ja, akejsi neznámej a dosiaľ aj pre každého utajenej existencie, po ktorej tajne túžia. V lese sú voľní, milujú sa, lietajú, splývajú so zemou a stromami, bojujú o svoj život aj životy a slobodu ostatných kamarátov. Priateľstvo, spolupatričnosť a schopnosť odpúšťať… to všetko sa musia naučiť. Rovnako aj zaprieť samých seba a uprednostniť blaho ostatných.
Je to sťa v rozprávke. Dobrota bojuje so zlom. Je to boj Michala a priateľov s Karolínou Hajdukovou s jej prisluhovačmi. Ku komu sa pridá Johan? Dá prednosť povinnosti, cti a čistému svedomiu, či sa poddá nátlaku Komendy, čo by mu umožnilo aj naďalej viesť pohodlný život?
Les sa náhle zmení, pretože vládu nad ním preberá nebezpečný lovec, Pán lesa aj všetkého stvorenia v ňom. Lovec jediný ho môže pretvárať a panuje riadne tvrdou rukou. Kto to je? Ako sa tam ocitol a kde vzal tú nesmiernu silu? Vyzerá to tak, že sa chvíle voľnosti strávené na tomto mieste skončili. Je nepríjemné mať za pätami lovca s jeho psami a stať sa štvanou korisťou. Tí, ktorí zákonitosti tohto snového miesta ovládajú totiž vedia, že čo sa stane tam, stane sa aj v skutočnosti.
Všedne nevšedný svet
Čítanie prvého dielu pentalógie Zahrada je skutočným zážitkom. Realita zmiešaná s nadprirodzenom, so svetom akejsi alternatívnej snovej dimenzie, kam smú vstúpiť aj naši hrdinovia, vás veľmi rýchlo pohltí. Je to inteligentný príbeh a prvky fantastiky prirodzene dopĺňajú realitu. Sny, anjeli, náboženské obrady, či iné nadania hrdinov, sú v protiklade s realitou všedného života. Hrdinovia majú v sebe súperiace dobro aj zlo. Sú rovnako sebeckí ako iní obyvatelia mesta. No oni spoznali, čo sa odohráva za oponou, v tajomnom lese, a to medzi nimi vytvára silné puto, hoci povahy majú také rozdielne.
V príbehu dostalo dosť priestoru aj náboženstvo, konkrétne pravoslávne. Zatiaľ je ho však presne toľko, a je mu prikladaná taká váha, aby ho dokázali zniesť aj ľudia, ktorí nie sú práve duchovne naladení.
Čo by mohlo obyčajného človeka od čítania odradiť, je obľuba autorky používať latinské vetičky (či príslovia). Taktiež rada cituje / odkazuje na texty operných libriet a iných literárnych diel, či nájdete francúzske a talianske názvy dezertov a iných jedál. Pochopiteľne, Anna je vynikajúca kuchárka a cukrárka, no my sa s väčšinou týchto názvov bežne nestretávame. Nehovoriac už o spomínaných latinských vetách. Tie mnohí vôbec nebudú poznať a bez prekladača nezistia, čo to takto vlastne autorka chcela povedať. Nemožno očakávať, že všetci poznáme dej opier (aj keď známych) a budeme samozrejme vedieť, prečo postava použila presne tieto slová a jak zapadajú do kontextu.
Obyčajne na konci danej stránky, či románu nájdete preklad týchto cudzojazyčných výrazov, čo čítanie podstatne uľahčuje. Tu ale nič také nenájdete. Preto ak budete chcieť byť v obraze, zostáva vám jediné…googliť.
Zahrada – Sféra je plná očarujúcich obrazov, vôní, mystiky a farieb. Je o citoch a ľudských putách. Niektoré veci, ktoré sú silnejšie, dôležitejšie a trvácnejšie než samotné bytie. Hlavní aktéri tieto veci pomaly začínajú chápať, menia rebríčky hodnôt, učia sa spolu vychádzať, spolupracovať aj odpúšťať si. Každý z nich je nenahraditeľný, no ešte bude potrebnej veľa námahy, kým pochopia podstatu svojich neobyčajných schopností, fungovanie snového lesa a svoju rolu. Jana Richterová napísala vynikajúcu fantasy, ktorá vás strhne svojou lyrickosťou a poetickosťou, ktoré sú popretkávané každodennou realitou. To, čo sa v Sfére začalo nezastaviteľne pokračuje. Ponorte sa teda s radosťou do druhej časti nazvanej Lovec.
P.S. Najobľúbenejšie slovo je bytelný.
Jana Richterová: Sféra (Zahrada 1)
Vydal: Kruh, 2013
Počet stran: 300
Cena: 299 Kč